ओ आखदा-“मंगल सिंहा ! हुन बन्तो आस्तै अपनी जि थोड़ी कड्डनी ऐ।” फी गलै दा जैन्तर जेका पिच्छें किआड़िआ गेदा उठी हा, उस्सी अग्गें करियै आखदा-“दस्सो हां राजा जी, हुन औं कदेआ लग्गना ऐं ?” जैन्तर ओस ने इन्ने नखरे नै अग्गें कीता जिआं अश्कै इस जैन्तरै ने गै ओदी जिन्दा फेरी ऐ। ओदी बट्‌टी दी जिन्द दिक्खिऐ मेरा मन मता गै परसन्न होआ। ओस दस्सेआ के हुन में छिंज्जां घुलना बी शुरू करी ओड़ेदा ऐ। में पुच्छेआ—“तूं भलवान कदूं दा बनेदा ऐं ?” भलवान के बनना, मंगल बन्तो दे घरै आला बी घुलदा ऐ, औं दौं बारी साले गी परता कराइऐ ओदी पिठ्‌ठ लुआई बैठा ऐं। सालै दा मूण्ढा बी खिसकी गेआ हा। हुन तां इयां बदले लैने न।